《富溪八景富 其五 题贰守费翎毛图》
明代·李昌祺

紫髯别驾才气雄，好诗好画明且公。何人运思写动植，却使造化无全功。

琅玕欹斜竹交翠，锦绮烂熳桃争红。联翩羽族竞来集，机忘意适雌兼雄。

不闻清香哢啁唽，惟见细毳纷蒙茸。疾归奋翅斗轻快，闲宿敛翮俱从容。

艳葩可折禽可笼，韶光都在图画中。飞鸣宿食总人力，荣悴开落非天工。

方知世上有好手，笔端所至生春风。谛观此景似何处，高峰南北湖西东。

买花载酒听啼鸟，老矣未得来相从。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。